TV2/Nords fodboldekspert Jeppe Curth mener, at Hobro har fine chancer for at vinde over OB på søndag.

Hobro IK fik en forrygende debut i Superligaen med en 2-1-sejr over OB i Odense. På søndag mødes holdene igen i Odense, og her har nordjyderne ifølge TV2/Nords fodboldekspert Jeppe Curth fine chancer for at gentage bedriften fra sæsonpremieren. - Jeg tror godt, at Hobro kan vinde dernede igen. Selvom Hobro ikke har vundet i de sidste seks kampe, så har de spillemæssigt set bedre ud end OB. Så jeg tror sagtens, at Hobro kan vinde endnu en gang i Odense, siger Jeppe Curth. Kampen mellem OB og Hobro spilles søndag klokken 14. På mandag møder AaB bundholdet Silkeborg på hjemmebane. Det opgør ender ifølge Jeppe Curth med tre nordjyske point.